Diari Oficial de la Generalitat Valenciana


Sumari del DOGV 2798, del 24-07-1996 (1996/838893)

ORDRE de 26 de juny de 1996 de la Conselleria de Cultura, Educació i Ciència, per la qual es convoca el concurs públic per a la concessió d'ajudes a associacions juvenils, entitats prestadores de serveis a la joventut i confederacions i federacions d'estudiants de la Comunitat Valenciana, per a 1996.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2798

Data del DOGV
:   24-07-1996

Secció del DOGV
:   ALTRES DISPOSICIONS

Número del document
:   1996/838893


Data del document
:   26-06-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 26 de juny de 1996 de la Conselleria de Cultura, Educació i Ciència, per la qual es convoca el concurs públic per a la concessió d'ajudes a associacions juvenils, entitats prestadores de serveis a la joventut i confederacions i federacions d'estudiants de la Comunitat Valenciana, per a 1996.   
La Llei de la Generalitat Valenciana 4/1989, de 26 de juny, de creació de l'Institut Valencià de la Joventut assenyala, entre les funcions d'aquest organisme, la promoció de la participació dels jóvens i el suport econòmic a la realització de les iniciatives i els projectes de les associacions juvenils de la Comunitat Valenciana.  
Per això, i fent ús de les competències que em confereix l'article 35 de la Llei 5/1983 de la Generalitat Valenciana, de 30 de desembre, de Govern Valencià,  
ORDENE:  
Primer  
Es convoca el concurs públic per a la concessió d'ajudes a associacions juvenils, entitats prestadores de serveis a la joventut i confederacions i federacions d'estudiants de la Comunitat Valenciana, per a 1996, per al desplegament dels seus programes anuals d'activitats, i s'aproven les bases que regiran aquesta convocatòria i que figuraran com a annex d'aquesta ordre.  
Segon  
1. L'import global màxim de les ajudes que es concediran serà de cinquanta-cinc milions de pessetes (42.670.982 PTA), a càrrec del capítol IV, línia de subvenció 401/000/96, del pressupost de l'Institut Valencià de la Joventut per a 1996.  
2. L'aportació màxima de l'Institut Valencià de la Joventut serà de fins al 60% del cost total dels programes objecte de subvenció.  
DISPOSICIONS FINALS  
Primera  
Es faculta el director general de l'Institut Valencià de la Joventut perquè dicte les resolucions que calga per tal de complir el que disposa aquesta ordre.  
Segona  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-s'hi un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació d'aquesta ordre en el Diari Oficial de la Generalitat Valenciana. Per a la interposició del recurs, serà requisit fer-ne comunicació prèvia a la Conselleria de Cultura, Educació i Ciència, segons el que disposa l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
València, 26 de juny de 1996  
La consellera de Cultura, Educació i Ciència,  
MARCELA MIRó PÉREZ  
ANNEX  
Bases de la convocatòria  
Primera. Beneficiaris  
1. Podran sol·licitar subvencions, d'acord amb el que disposa aquesta convocatòria, les entitats següents:   
- Les inscrites en el Cens d'Associacions Juvenils i Entitats Prestadores de Serveis a la Joventut de la Comunitat Valenciana, amb un marc d'actuació en, com a mínim, 10 localitats i 3 consells locals de joventut.  
- Les inscrites en el Cens de Federacions i Confederacions d'Alumnes no Universitaris de la Comunitat Valenciana, amb un marc d'actuació autonòmic.  
- Les escoles de Formació d'Animadors Juvenils en el Temps Lliure, homologades per l'Institut Valencià de la Joventut.  
2. Les agrupacions, els centres, les organitzacions i les associacions que pertanyen a moviments, federacions i coordinadores amb personalitat jurídica pròpia hauran de tramitar les sol·licituds per a qualsevol programa a través d'aquests.  
3. S'exclouen del que disposa aquesta convocatòria les entitats que desenvolupen les seues activitats preferentment en l'àmbit universitari.  
Segona. Programes  
1. Seran objecte de subvenció els programes que despleguen alguna de les activitats següents:  
a) Promoció de la solidaritat, la tolerància i el respecte mutu, i també la prevenció d'actituds racistes i xenòfobes.  
b) Foment i formació del voluntariat juvenil.  
c) Promoció de l'ocupació juvenil.  
d) Promoció d'hàbits de vida saludable i prevenció de riscos per a la salut.  
e) Participació en activitats internacionals; educació per al desenvolupament i cooperació internacional.  
f) Formació i informació en matèria mediambiental.  
g) Activitats educatives d'oci i temps lliure.  
h) Promoció de la participació dels estudiants en el sistema educatiu.  
i) Activitats adreçades al creixement i al desenvolupament de l'associació.  
j) Manteniment i funcionament de les seus de les entitats.  
2. No es concedirà cap subvenció a les entitats que presenten algun dels programes d'activitats següents:  
a) Que promoguen o justifiquen qualsevol forma de discriminació per raó de raça, sexe, religió o qualsevol altra que atempte contra els drets fonamentals de la persona.  
b) Acadèmiques.  
c) Viatges desproveïts d'un interés cultural i social clar.  
d) Amb finalitat lucrativa.  
e) Que fomenten o puguen incitar, directament o indirectament, l'ús de drogues, alcohol i tabac, o que facen apologia del seu consum.  
f) Esportives  
Tercera. Sol·licituds  
1. Les sol·licituds es presentaran en el/s model/s normalitzat/s que facilitarà l'Institut Valencià de la Joventut. La sol·licitud haurà d'anar acompanyada de la documentació següent:  
a) Fotocòpia del DNI del/de la president/a.  
b) Fotocòpia de la fitxa d'obertura del compte corrent o llibreta d'estalvis en què se sol·licite l'ingrés de la subvenció (les entitats que siguen seccions juvenils, departaments o secretaries de joventut d'altres organitzacions hauran de tenir el compte a nom de la secció, departament o secretaria, i les persones autoritzades hauran de ser les responsables de l'àrea de joventut).  
c) Estat detallat d'ingressos i despeses per a 1995 i pressupost per a 1996.  
d) Memòria de les activitats realitzades el 1995 (només per a aquelles entitats que no reberen subvenció aquell any).  
e) Un exemplar original de cada una de les publicacions realitzades des de l'1 de gener de 1995.  
f) Programa d'activitats objecte de subvenció que s'ajustarà a les assenyalades en la base segona d'aquesta ordre.  
g) Les entitats sol·licitants que no pertanyen al Consell de la Joventut de la Comunitat Valenciana hauran d'acreditar el marc d'actuació assenyalat en la base primera mitjançant la presentació dels certificats d'implantació expedits pels ajuntaments i els consells de joventut respectius.  
h) Les federacions i confederacions d'estudiants hauran de presentar un certificat del nombre d'associacions federades.  
2. Les entitats podran presentar la sol·licitud i tota la documentació requerida a la seu de l'Institut Valencià de la Joventut; a les unitats territorials de l'Institut Valencià de la Joventut d'Alacant i Castelló; als centres d'informació de l'Oficina d'Informació, iniciatives i Reclamacions de la Generalitat Valenciana, o per qualsevol dels mitjans que estableix l'article 38.4 de la Llei de Règim Jurídic de les Administracions Públiques i del Procediment Administratiu Comú.  
3. El termini de presentació de sol·licituds serà de 20 dies, comptador a partir de l'endemà de la publicació d'aquesta ordre en el Diari Oficial de la Generalitat Valenciana.  
4. Si les sol·licituds no compliren els requisits i la documentació exigits en el punt 1 d'aquest article, es requerirà la persona interessada perquè, en el termini de 10 dies, n'esmene els defectes, prevenint-la que, altrament, se li arxivarà la sol·licitud sense cap tràmit més, segons estableix l'article 71.1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
Quarta. Comissió avaluadora i resolució de la convocatòria  
1. Es crea una comissió d'avaluació per a l'estudi i la valoració de les sol·licituds presentades que estarà integrada pels membres següents:  
- El/la secretari/ària tècnic/a de l'Institut Valencià de la Joventut, que actuarà com a president/a.  
- Dos tècnics de l'Institut Valencià de la Joventut, designats pel director general.  
- Tres representants del Consell de la Joventut de la Comunitat Valenciana, designats per la seua Comissió Permanent.  
2. La comissió elevarà una proposta al director general de l'Institut Valencià de la Joventut, que resoldrà l'adjudicació de les subvencions.  
3. La resolució d'aquesta convocatòria es realitzarà en el termini màxim de tres mesos comptadors a partir de la finalització del termini de presentació de sol·licituds, i s'entendran desestimades si no recau resolució expressa dins d'aquest termini.  
Contra la resolució podrà interposar-se un recurs ordinari davant de la Conselleria de Cultura, Educació i Ciència en el termini d'un mes.  
Cinquena. Puntuació de les sol·licituds  
Per a la concessió de subvencions es tindran en compte els criteris següents:  
a) Percentatge de finançament propi:  
- Fins al 70% 1 punt.  
- A partir del 70%: 3 punts.  
b) Implantació territorial:  
- Fins a 10 comarques: 1 punt.  
- Més de 10 comarques: 2 punts.  
c) Grau d'utilització del valencià per part de l'entitat en les seues publicacions: Fins a 5 punts.  
d) Nombre de consells locals de joventut dels quals és membre l'entitat:  
- Fins a 3 consells: 1 punt.  
- De 4 a 6 consells: 2 punts.  
- Més de 6 consells: 3 punts.  
e) Tipus d'activitats:  
e.1) Entitats prestadores de serveis a la joventut i associacions juvenils de caràcter social: d'1 a 15 punts, segons el programa d'activitats.  
e.2) Confederacions i federacions d'alumnes no universitaris: d'1 a 10 punts, segons el programa d'activitats.  
Nombre de consellers en el Consell Escolar Valencià:  
- D'1 a 3 consellers: 1 punt.  
- De 4 a 6 consellers: 3 punts.  
Nombre d'associacions federades o confederades:  
- Fins a 10 associacions: 1 punt.  
- Més de 10 associacions: 2 punts.  
Quant al programa, amb caràcter general es valoraran:  
- la participació de personal voluntari en el seu desplegament.  
- la incidència social de les activitats.  
- el nombre de beneficiaris.  
- la qualitat tècnica  
Sisena. Obligacions dels beneficiaris  
1. Els beneficiaris de les subvencions hauran de complir les obligacions següents:  
a) Realitzar l'activitat o adoptar el comportament que fonamente la concessió de la subvenció.   
b) Acreditar davant de l'Institut Valencià de la Joventut la realització de l'activitat o l'adopció del comportament, i també el compliment dels requisits i condicions que determine la concessió o gaudi de l'ajut.  
c) Quant a les subvencions i ajudes concedides, sotmetre's a les actuacions de control financer que corresponen a la Intervenció General.  
d) Comunicar a l'Institut Valencià de la Joventut l'obtenció de subvencions o ajudes per a la mateixa finalitat procedent de qualssevol administracions o ens públics.  
e) Comunicar les modificacions que es produïsquen en el desplegament del programa subvencionat.  
f) Admetre la presència de supervisors de l'Institut Valencià de la Joventut.  
g) Consignar, en les publicacions relatives al programa, que l'entitat ha sigut subvencionada per l'Institut Valencià de la Joventut.  
2. Tota alteració de les condicions tingudes en compte per a la concessió de la subvenció i, en tot cas, l'obtenció concorrent de subvencions o ajudes atorgades per altres administracions o ens públics o privats podran donar lloc a la modificació de la resolució de la concessió.  
3. L'import de les subvencions rebudes en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'ens públics o privats, supere el cost de l'activitat que desplegarà el beneficiari.  
En aquest cas, quan la subvenció principal siga l'atorgada per la Generalitat Valenciana, pertocarà el reintegrament de l'excés obtingut sobre el cost de l'activitat desplegada.  
Setena. Justificació i pagament  
1. Les entitats a les quals s'haja concedit la subvenció, la rebran si justifiquen la finalitat d'aquella i mitjançant la presentació fins al 30 de novembre de 1996 dels documents següents:  
a) Memòria de les activitats realitzades durant 1996.  
b) Certificat del tresorer de l'entitat, fent constar que l'import de la subvenció està registrat com a ingrés previst.  
c) Acreditació en el termini màxim de 10 dies comptadors a partir de l'endemà de la notificació de la concessió, que es troba al corrent de les seues obligacions tributàries i davant de la Seguretat Social, referides als 12 mesos anteriors a la sol·licitud de la subvenció, en els termes que preveu l'Ordre de la Conselleria d'Economia i Hisenda, de 7 de gener de 1991 (DOGV 05.02.91).  
2. L'incompliment de l'obligació de justificar la subvenció en suposarà la pèrdua del dret al cobrament.